Diari Oficial de la Generalitat Valenciana


Sumari del DOGV 9027, del 24-02-2021 (2021/1331)

RESOLUCIÓ d'11 de febrer de 2021, del director general de Relacions amb les Corts, per la qual es publica el conveni marc entre la Generalitat, a través de la conselleria amb competències en matèria de sanitat, la Universitat de Valencia-Estudi General i la companyia GlaxoSmithKline, SA, per a la creació de la Càtedra EVES-GSK en avaluació d'intervencions sanitàries.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9027

Data del DOGV
:   24-02-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/1331


Data del document
:   11-02-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ d'11 de febrer de 2021, del director general de Relacions amb les Corts, per la qual es publica el conveni marc entre la Generalitat, a través de la conselleria amb competències en matèria de sanitat, la Universitat de Valencia-Estudi General i la companyia GlaxoSmithKline, SA, per a la creació de la Càtedra EVES-GSK en avaluació d'intervencions sanitàries. [2021/1331]  
La Generalitat, a través de la Conselleria de Sanitat Universal i Salut Pública, la Universitat de València-Estudi General i la companyia GlaxoSmithKline, SA, han subscrit, amb la tramitació prèvia reglamentària, el dia 10 de juliol de 2020, el conveni marc per a la creació de la Càtedra EVES-GSK en avaluació d'intervencions sanitàries, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 10 de febrer de 2021 i número 70/2021, és procedent la publicació en el Diari Oficial de la Generalitat Valenciana del conveni marc esmentat, que figura annex a aquesta resolució.  
  
València, 11 de febrer de 2021.- El director general de Relacions amb les Corts: Antonio Torres Salvador.  
  
  
Conveni marc entre la Generalitat, a través de la conselleria amb competències en matèria de sanitat, la Universitat de València-Estudi General i la companyia Glaxosmithkline, SA, per a la creació de la Càtedra EVES-GSK d'avaluació d'intervencions sanitàries  
  
València, 10 de juliol de 2020  
Reunits  
D'una part, Ana Barceló Chico, consellera de Sanitat Universal i Salut Pública, en representació de la Generalitat, nomenada per Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries, actuant en l'exercici de les competències que li confereix el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, conforme al que es disposa en l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, i facultada per a la signatura del present conveni per acord del Consell en data 10 de juliol de 2020.  
D'una altra part, María Vicenta Mestre Escrivá, rectora de la Universitat de València, Estudi General, amb domicili social a València, av. Blasco Ibáñez, número 13, codi postal 46533 i amb CIF: R-3838043-W, actuant en nom i representació d'aquesta, en l'exercici de les competències reconegudes en la Llei orgànica 6/2001, de 21 de desembre, d'universitats, i en els Estatuts d'aquesta universitat, aprovats per Decret 128/2004, de 30 de juliol, del Consell (DOGV 2004/8213) i modificats pel Decret 45/2013, de 28 de març, del Consell (DOGV 2013/6994), i facultada en virtut de l'article 94 de l'esmentat Decret 128/2004, a partir del seu nomenament pel Decret 41/2018, de 6 d'abril, del Consell (DOGV 2018/8270), i per l'Acord del Consell de Govern de la Universitat de València, Estudi General, de 9 de juny de 2020, pel qual s'aprova el text del conveni i s'autoritza la signatura d'aquest.  
I d'una altra, José Arturo López Gil, major d'edat i amb DNI núm. 59666364L, i Cayetano Martín Candau, amb DNI 19227472J, tots dos en representació de GlaxoSmithKline, SA (d'ara en avant, GSK), amb domicili en c/ Severo Ochoa, 2, 28354 Tres Cantos, Madrid, i amb CIF N59836877. Actuen en nom i representació de GSK, en virtut de les facultats conferides per mitjà de les escriptures públiques de nomenament de càrrec i apoderament atorgades davant de notari a Madrid, Ricardo Isaías Pérez Ballarín, el dia 26 de juliol de 2016 (protocol núm. 548) i el dia 15 de gener de 2019 (protocol núm. 30), respectivament, escriptures degudament inscrites en el Registre Mercantil de Madrid.  
Intervenen en funció dels seus respectius càrrecs i en exercici de les facultats que a cada part li estan conferides, amb plena capacitat per a formalitzar el present conveni marc (d'ara en avant, el Conveni) i a aquest efecte,  
Exposen  
1. Que la conselleria amb competències en matèria de sanitat, en el marc de les competències atribuïdes per l'article 54.1 de l'Estatut d'Autonomia de la Comunitat Valenciana, es dedica a la cura i serveis de salut i té com un dels seus objectius secundar, promoure i potenciar la relació entre les empreses i el teixit universitari en àrees destacades del coneixement per a transferir millores al sistema sanitari a través de la formació, la innovació i la investigació, en benefici de l'usuari i de la salut.  
2. Que a la conselleria amb competències en matèria de sanitat li correspon, a través de l'Escola Valenciana d'Estudis de la Salut (d'ara en avant EVES) o del centre directiu que competisca reglamentàriament a cada moment, i d'acord amb el que es disposa en el Decret 93/2018, de 13 de juliol, del Consell, pel qual s'aprova el Reglament orgànic i funcional de la conselleria amb competències en matèria de sanitat, el suport cientificotècnic en matèria de formació, docència i investigació sanitària i, de manera específica, l'elaboració i seguiment de convenis de col·laboració amb universitats, col·legis professionals o qualsevol altre organisme relacionat amb la formació.  
3. Que la Universitat de València-Estudi General és una institució de dret públic, amb personalitat jurídica i patrimoni propis, i amb els drets reconeguts per la Constitució i les altres lleis vigents. Desenvolupa les seues activitats de formació, recerca i desenvolupament científic i tecnològic, i està interessada a col·laborar amb els sectors socioeconòmics per a assegurar una de les finalitats de la formació i la investigació, que és la innovació i la modernització del sistema social i productiu.  
4. Que la companyia GSK és una companyia que té per objecte la comercialització de medicaments d'ús humà.  
5. Que les càtedres de la Universitat tenen per objecte el desenvolupament d'activitats d'interés comú i general en els àmbits de la formació, la creació cultural i artística, la investigació, el desenvolupament, la innovació i la difusió de coneixements, amb finalitats socials i de divulgació.  
6. Que les parts van signar un conveni de col·laboració el 13 de juny de 2014 per a la creació de la «Càtedra Escola Valenciana d'Estudis de la Salut - EVES», prorrogat el 13 de juny de 2016, com a marc de col·laboració per a la realització d'activitats d'interés general, i la vigència del qual va finalitzar el 13 de juny de 2018.  
7. Que les parts estan interessades a mantindre la col·laboració entre elles per a la promoció i desenvolupament d'activitats de formació i de divulgació, així com activitats d'investigació, desenvolupament i transferència de coneixement en l'àrea de l'avaluació d'intervencions sanitàries.  
Per això, les parts convenen a formalitzar aquest conveni marc, conformement a les següents  
  
Clàusules  
  
Primera. Objecte del conveni marc de cooperación  
Aquest conveni marc té per objecte establir la col·laboració entre la Generalitat, a través de la conselleria amb competències en matèria de sanitat, la Universitat de València-Estudi General i la companyia GlaxoSmithKline, sobre les següents actuacions:  
- Promoure i potenciar activitats d'investigació, de docència, d'estudi, així com la divulgació i celebració d'esdeveniments d'interés científic, acadèmic i cultural.  
- Organitzar i desenvolupar, de manera conjunta, activitats acadèmiques.  
- Crear la «Càtedra EVES-GSK en avaluació d'intervencions sanitàries», els objectius de la qual són la promoció i desenvolupament d'activitats de formació, divulgació, investigació, desenvolupament i transferència de coneixement en l'àrea d'avaluació d'intervencions sanitàries. Els detalls d'aquest acord seran desenvolupats, quan les parts així ho consideren, mitjançant la formalització dels oportuns convenis o acords singulars.  
- Realitzar qualsevol altre tipus d'activitat que siga d'interés de les parts, en els àmbits anteriorment esmentats.  
  
Segona. Compliment normatiu i política de prevenció de corrupció  
  
Les parts afirmen que compliran amb totes les lleis i regulacions que resulten d'aplicació, incloses les normes anticorrupció, i que en el moment de la signatura d'aquest acord no han realitzat, promés, autoritzat, ratificat, oferit o fomentat, ni ho faran en el futur, cap pagament o transferència de valor amb el propòsit d'influir, induir o recompensar la presa de decisions o realització o omissió d'actes que comporten l'obtenció d'un avantatge indegut o representen un benefici injustificat per a elles, amb inclusió, per exemple, de l'obtenció de noves operacions comercials o el manteniment de les existents; o que de qualsevol altra forma tinguen el propòsit o l'efecte de realitzar un suborn de naturalesa pública o comercial.  
A manera d'exemple, però sense caràcter limitatiu, també es consideren com a pagaments indeguts aquells pagaments o lliuraments en espècie que no es troben emparats en una norma legal o reglamentària i que siguen realitzats per a facilitar o accelerar l'adopció de decisions o la realització d'actes de tràmit per part d'aquelles persones o institucions legalment habilitades per a dur-les a terme.  
En el cas que compten amb el suport de tercers subcontractistes o agents en la prestació dels seus serveis, les parts garanteixen que han pres les mesures oportunes per a previndre la realització de les conductes abans descrites per part d'aquells tercers que estiguen sota el seu control o àmbit d'influència.  
A l'efecte d'aquest acord, s'entendrà per «funcionari públic» (on «públic» es refereix a tots els nivells o subdivisions governamentals, per exemple, local, regional, nacional, administratiu, legislatiu, executiu o judicial i famílies reials o sobiranes): (a) qualsevol funcionari o empleat públic de qualsevol departament, agència o organisme del govern (entre els quals s'inclouen les empreses públiques i entitats titularitat de l'Estat o controlades per aquest); (b) qualsevol funcionari o empleat d'una organització pública internacional com el Banc Mundial o les Nacions Unides; (c) qualsevol membre o empleat d'un partit polític o qualsevol candidat a un càrrec públic, (d) qualsevol altra persona que entre en la definició de «funcionari públic« segons la normativa espanyola (incloses les definicions contingudes en la normativa antisuborn i anticorrupció). Per «funcionari públic» també s'entendrà qualsevol persona amb familiars pròxims que siguen funcionaris públics conforme a la definició anterior, amb capacitat, real o aparent, d'influenciar o prendre decisions que afecten el negoci de GSK.  
Les parts hauran d'informar les altres dues parts per escrit si, durant la vigència d'aquest conveni, són condemnades o declarades culpables de qualsevol delicte que implique frau o corrupció, o són objecte d'investigació per part dels poders públics per qualsevol d'aquests delictes, o se'ls considera per part de qualsevol organisme públic com a inhabilitats, suspesos, proposats per a ser inhabilitats o suspesos o no habilitats en qualsevol manera per a formar part en projectes públics.  
La conselleria amb competències en matèria de sanitat i la Universitat declaren i certifiquen que, excepte declaració en contra per escrit enviada a GSK amb anterioritat a l'entrada en vigor d'aquest acord: (1) cap dels seus accionistes significatius (>25 % de l'accionariat) o dels seus alts directius té influència sobre el negoci de GSK; (2) cap accionista significatiu (>25 % de l'accionariat) o membre dels seus equips de direcció, del seu Consell d'Administració o individus clau que s'encarregaran del desenvolupament de la Càtedra siguen o hagen sigut en els dos últims anys un funcionari públic amb influència real o aparent que poguera afectar el negoci de GSK; (3) no té coneixement que algun dels familiars immediats (p. ex. cònjuge, progenitors, fills o germans) de les persones enumerades en el subapartat anterior 2 tinga una funció pública o privada que implique prendre decisions que pogueren afectar el negoci de GSK o que subministre béns o preste serveis a GSK o en el seu nom; (4) no tenen cap altre interés que entre en conflicte directe o indirecte amb el correcte i ètic exercici, i amb la diligència deguda, de les obligacions indicades en aquest conveni; i (5) mantindran condicions de lliure mercat en les relacions que mantinga amb tercers en favor de GSK o en nom d'aquesta per a l'acompliment de les obligacions d'aquest conveni. La conselleria amb competències en matèria de sanitat i la Universitat informaran per escrit a GSK al més prompte possible de qualsevol conflicte d'interessos que, conforme a la descripció feta en aquesta clàusula, poguera sorgir durant l'execució d'aquest acord.  
  
Les parts accepten que en el cas que alguna de les altres parts entenguera que hi ha hagut una possible violació dels termes d'aquest acord, podrien, en qualsevol moment i per qualsevol causa, donar a conéixer aquesta preocupació i posar la informació corresponent en mans de les autoritats competents i de qui vulga que les parts de bona fe determinen que està legitimat per a conéixer aquest assumpte.  
Les parts podran resoldre aquest acord de manera immediata mitjançant un avís per escrit a les altres parts, si incompleixen les obligacions indicades en aquesta clàusula.  
  
Tercera. Comissió mixta de seguiment i control  
Amb la finalitat de concretar els successius convenis específics, així com per a exercir qualsevol altra funció que li siga atribuïda en aquest conveni marc, es constituirà una Comissió Mixta de Seguiment i Control (d'ara en avant, Comissió Mixta) composta per les següents persones representants de cadascuna de les parts signants de l'acord:  
1. Dos representants de la conselleria amb competències en matèria de sanitat:  
a. La persona que ocupe la Sotssecretaria o persona en qui delegue.  
b. La persona que ocupe la Subdirecció General de l'EVES o del centre directiu que competisca reglamentàriament a cada moment, o persona en qui delegue.  
2. Dos representants de la Universitat:  
a. La persona que ocupe el Vicerectorat amb competències en matèria de càtedres o persona en qui delegue.  
b. La persona que ocupe la direcció de la Càtedra, nomenada per la rectora de la Universitat a proposta de la Comissió Mixta.  
3. Dos representants de la companyia GSK designats per aquesta, amb veu però sense vot.  
En cas de vacant, absència, malaltia o causa justificada, les persones que formen part de la Comissió Mixta seran suplides per qui designe l'òrgan administratiu immediat superior de qui depenguen.  
La Comissió Mixta es constituirà en el termini de quinze dies a partir de l'entrada en vigor d'aquest conveni i serà presidida per la persona representant de la Universitat que aquesta designe.  
La Comissió Mixta tindrà les funcions que determina l'article 9 del Decret 176/2014, de 10 d'octubre, del Consell.  
A més, pel que fa a la Càtedra, la Comissió Mixta tindrà les següents funcions:  
a) Proposar el nomenament de la persona que ocupe la direcció de la Càtedra.  
b) Aprovar, a proposta de la persona titular de la direcció de la Càtedra, el programa anual d'actuació de la Càtedra, amb el detall de les activitats a realitzar i la corresponent assignació pressupostària.  
c) Realitzar el seguiment i avaluació de les activitats desenvolupades.  
d) Aprovar, a proposta de la persona titular de la direcció de la Càtedra, la liquidació anual del pressupost.  
e) Aprovar, a proposta de la persona titular de la direcció de la Càtedra, la memòria anual d'activitats.  
f) Adoptar els acords necessaris per al compliment de les finalitats i objectius de la Càtedra, d'acord amb la normativa de la Universitat i aquest conveni marc.  
La persona titular de la direcció de la Càtedra convocarà les reunions amb una antelació mínima de quinze dies i almenys una vegada cada any. Podrà convidar altres persones assessores o col·laboradores a participar en les reunions de la Comissió Mixta.  
D'acord amb el que es preveu en l'article 9 del Decret 176/2014, de 10 d'octubre, del Consell, pel qual es regulen els convenis que subscriguen la Generalitat i el seu Registre, les actes i els acords que s'emeten en el desenvolupament i l'execució de les funcions d'aquest òrgan de seguiment hauran de remetre's a les parts signants. En el cas de la conselleria amb competències en matèria de sanitat, aquestes actes es remetran a la Sotssecretaria.  
  
Quarta. Obligacions econòmiques  
Aquest conveni marc no comporta cap despesa.  
Les aportacions econòmiques pels costos que genere la col·laboració seran avaluades i acordades pels òrgans rectors de les parts per a cadascun dels convenis específics en què aquesta es concrete.  
  
Cinquena. No-incidència econòmica  
L'aplicació i execució d'aquest conveni, inclosos a aquest efecte tots els actes jurídics que pogueren dictar-se en l'execució i el desenvolupament d'aquest, no podran suposar obligacions econòmiques per a la Generalitat i, en tot cas, hauran de ser ateses amb els seus mitjans personals i materials.  
  
Sisena. Publicitat  
En la publicitat que les parts facen, a través de qualsevol mitjà de comunicació social, de les accions derivades de l'aplicació d'aquest conveni, es farà constar expressament que aquestes es realitzen en virtut de la col·laboració convinguda entre les parts. Aquestes activitats hauran de complir amb les obligacions de publicitat derivades del que es disposa en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
En tots els materials que s'editen, en qualsevol suport, derivats de les activitats o iniciatives que es desenvolupen a l'empara del que es preveu en aquest conveni, es farà constar expressament la col·laboració de GSK, i s'hi inclourà també el logotip corporatiu de GSK, exclusivament en les condicions de grandària i color que siguen comunicades per escrit per GSK. Qualsevol alteració dels logotips suposarà una infracció dels drets del titular de la marca.  
Una vegada subscrit el conveni, haurà de publicar-se en el Diari Oficial de la Generalitat Valenciana, en el termini màxim de deu dies hàbils des de la seua inscripció en el Registre de convenis, segons el que es disposa en l'article 20 del Decret 176/2014, de 10 d'octubre, del Consell, pel qual es regulen els convenis que subscriguen la Generalitat i el seu Registre. Així mateix, es publicarà en el portal de transparència de la Generalitat GVA-Oberta, de conformitat amb el que s'estableix en els articles 9.1.c i 10.1 i 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana i en els termes de l'article 12 del Decret 105/2017, de 28 de juliol, del Consell, de desplegament de la Llei 2/2015, de 2 d'abril, de la Generalitat.  
  
Setena. Transparència  
GSK té un compromís constant amb la transparència en les seues relacions amb els professionals sanitaris i les organitzacions sanitàries de tot el món.  
GSK està obligada a publicar els pagaments i transferències de valor que realitze als professionals sanitaris i a les organitzacions sanitàries, segons el Codi de Bones Pràctiques de la Indústria Farmacèutica de Farmaindústria.  
A tal fi, s'incorpora com a annex I a aquest conveni el document sobre la publicació de les transferències de valor, degudament emplenat, mitjançant el qual la Universitat autoritza la publicació de la(les) transferència(es) de valor que GSK realitze al seu favor com a conseqüència de tots els possibles projectes específics que formen part del present Conveni Marc, conforme al que s'estableix en la clàusula primera.  
Aquesta publicació podrà incloure, entre altres, els següents detalls:  
- el nom de l'organitzador,  
- la descripció de l'activitat,  
- la quantitat pagada i els conceptes i  
- el número d'identificació fiscal.  
  
Huitena. Medi ambient, salut i seguretat  
Les parts declaren que, de conformitat amb el requerit per la legislació aplicable, (i) han implementat en el seu centre de treball una política sobre medi ambient, salut i seguretat, incloses les mesures exigides per la normativa de prevenció de riscos laborals, (ii) que compten amb un responsable encarregat de prevenció de riscos i (iii) que les seues organitzacions han adoptat les mesures de seguretat en el treball.  
  
Novena. Drets dels treballadors  
Les parts declaren i garanteixen, conforme al seu millor saber i entendre, que respecten els drets humans i laborals dels seus empleats i col·laboradors i compleixen amb les obligacions establides en la normativa laboral, i no discriminen cap persona per cap motiu (inclosos raça, religió, discapacitat, sexe, orientació sexual o identitat de gènere).  
  
  
Desena. Confidencialitat i protecció de dades de caràcter personal  
Les parts s'obliguen expressament en l'accés, cessió o tractament de dades de caràcter personal a respectar els principis, disposicions i mesures de seguretat previstes en el Reglament (UE) 2016/679 del Parlament Europeu i del Consell de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals, que adapta l'ordenament jurídic espanyol al Reglament (UE) 2016/679 i completa les seues disposicions.  
  
Onzena. Efectes i duració  
El present conveni marc entrarà en vigor a partir de la data en què se signe i la seua vigència serà de quatre (4) anys. Podrà ser prorrogat per igual període per acord unànime de les parts, que es produirà conforme al que es preveu en els articles 49.h i 51.2.a) de la Llei 40/2015, d'1 d'octubre, de règim jurídic del sector públic, i haurà de ser formalitzat per escrit un (1) mes abans de l'expiració del termini convingut.  
Aquest Acord podrà ser denunciat per qualsevol de les parts, amb avís previ a les altres per escrit, amb una antelació mínima de dos (2) mesos a la data en què es propose la seua resolució. En cas que existira algun conveni específic vigent celebrat a l'empara d'aquest Conveni Marc, continuarà en vigor fins a la finalització de l'activitat concreta que contemple.  
  
Dotzena. Extinció i resolució  
Seran causa de resolució d'aquest conveni, a més de la finalització del termini de vigència sense haver-se acordat la pròrroga d'aquest:  
  
a) L'incompliment manifest de les obligacions assumides per qualsevol de les parts.  
b) L'acord mutu de les parts, sempre que raons d'interés públic ho justifiquen.  
c) La denúncia expressa d'una de les parts, amb preavís de dos mesos.  
d) La desaparició de les circumstàncies que van donar origen a aquest.  
En compliment amb el que s'estableix en l'article 11.1, lletra f del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, en el cas que es procedira a la resolució d'aquest Conveni per part de GSK, i en aquell moment existiren activitats en execució, la companyia GSK es compromet a entregar l'aportació econòmica compromesa corresponent a les gestions efectivament realitzades i acceptades prèviament i per escrit per les parts, que no s'hagen pogut cancel·lar i que estiguen degudament justificades i documentades.  
  
Tretzena. Règim jurídic i jurisdicció  
Aquest acord es regirà per la Llei 40/2015, d'1 d'octubre, de règim jurídic del sector públic i el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
Les parts es comprometen a resoldre de manera amistosa en la Comissió Mixta qualsevol desacord que puga sorgir en el desenvolupament d'aquest Acord.  
No obstant l'anterior, en cas de conflicte serà competent la jurisdicció contenciosa administrativa per a entendre les qüestions litigioses que puguen sorgir en la interpretació o l'incompliment de les obligacions que deriven d'aquest conveni, i que no puguen ser dirimides per la Comissió Mixta.  
I en prova de conformitat amb el que s'ha exposat i acordat, en l'exercici de les atribucions de què són titulars les parts signants, subscriuen aquest conveni per triplicat exemplar, en el lloc i la data anteriorment assenyalats.  
  
Per l'Administració de la Generalitat  
La consellera de Sanitat Universal i Salut Pública: Ana Barceló Chico.  
  
Per la Universitat de València, Estudi General  
La rectora de la Universitat de València, Estudi General: María Vicenta Mestre Escrivá.  
  
Por GlaxoSmithKline, SA  
Director médic de GlaxoSmithKline, SA: José Arturo López Gil.  
Finance Partner de GlaxoSmithKline, SA: Cayetano Martín Candau.  
  
  
  
  
ANNEX I  
Publicació de les transferències de valor  
  
La Universitat autoritza que es realitzen les publicacions dels pagaments que GSK realitze a la Universitat en virtut d'aquest conveni. Es tracta de transferències de valor que GSK està obligada a publicar segons el Codi de Bones Pràctiques de la Indústria Farmacèutica de Farmaindústria.  
La Universitat declara que la informació sobre la Universitat inclosa en el següent quadre és correcta. Aquesta informació (excepte l'adreça de correu electrònic) s'inclourà en informes que GSK publique en llocs web d'accés públic, juntament amb informació de les transferències de valor realitzades a la Universitat, per a complir les obligacions de publicació d'informes de transparència de GSK.  
  
Nom complet de la institució Universitat de València  
Domicili fiscal Av. Blasco Ibáñez número 13  
 País: Espanya Ciutat: València Codi postal: 46618  
CIF C-6626411-A Correu electrònic (preferiblement de la institució) Per a ús intern exclusiu de GSK (per exemple, reexpedició d'estats)  
Nom i cognoms de la persona signant María Vicenta Mestre Escrivá Càrrec de la persona signant Rectora de la Universitat  
  
  
Per favor, notifiqueu GSK en cas que aquesta informació canvie, bé per escrit a GlaxoSmithKline, SA. Referència: EFPIA. Carrer Severo Ochoa, 2 28859 Tres Cantos (Madrid) o bé al correu electrònic ameuo.cdynp@ame.ijj  
Els informes es publicaran cada any en un lloc web d'accés públic de GSK, i aquesta publicació es mantindrà durant almenys tres anys. Es pot consultar la informació relacionada amb el nou codi de Farmaindustria, al qual GSK està adherit, i que regula la publicació de les transferències de valor en: www.codigofarmaindustria.es  
Amb anterioritat a la publicació, GSK proporcionarà a la Universitat un estat de les transferències de valor que es proposa publicar.